b'\n_START_ARTICLE_\nBoeing 757\n_START_SECTION_\nPovijesni razvoj\n_START_PARAGRAPH_\n757 (oznaka po\xc4\x8detnog projekta "7N7") model je koji je Boeing po\xc4\x8deo razvijati kao zamjenu za Boeing 727 i dopunu Boeinga 767 za kra\xc4\x87e rute. Boeing je prvobitno ponudio putni\xc4\x8dki zrakoplov na osnovi produ\xc5\xbeenog 727-200 s ugra\xc4\x91enim novim motorima, poznatiji kao 727-300, ali kompanije nisu nikada bile dovoljno zainteresirane za takav zrakoplov. U po\xc4\x8detku razvoja 7N7 i 757 predvi\xc4\x91an je "T-rep" s motorima ovje\xc5\xa1enim ispod krila ali je na kraju ipak odlu\xc4\x8deno za standardne repne povr\xc5\xa1ine s horizontalnim stabilizatorima u donjem polo\xc5\xbeaju. Prvi Boeing 757 je bio dostavljen Eastern Air Linesu 22. prosinca 1982. godine._NEWLINE_757 je bio prvi linijski putni\xc4\x8dki avion s motorima proizvedenim izvan SAD-a; s ugra\xc4\x91enim Rolls-Royce RB211 motorima \xc5\xa1to je bio odabir prvih kupaca. Pratt & Whitney je ubrzo ponudio PW2000 motore koji su ugra\xc4\x91ivani na avione naru\xc4\x8dene od Delta Air Linesa. I General Electric ponudio je u ranom dijelu programa svoje CF6-32 motore ali je radi slabe potra\xc5\xbenje odustao._NEWLINE_757 se koristi na du\xc5\xbeim doma\xc4\x87im (ameri\xc4\x8dkim) i na interkontinentalnim linijama. Kao potpuna zamjena za 727, 757 je bio projektiran i za sigurno letenje u podru\xc4\x8djima visoke temperature i ve\xc4\x87e nadmorske visine. Tijekom leta od kontrole je tra\xc5\xbeeno da 757 ima ve\xc4\x87u udaljenost od ostalih zrakoplova zbog njihove tendencije za stvaranje ja\xc4\x8de turbulencije._NEWLINE_Kako su Boeing 757 i 767 razvijani paralelno, pilotske kabine su im gotovo identi\xc4\x8dne te je posada nakon kra\xc4\x87eg \xc5\xa1kolovanja kvalificirana letjeti na 767 i obratno._NEWLINE_Tijekom razvoja mnogi su uvidjeli da je 757 s 20% vi\xc5\xa1e sjedi\xc5\xa1ta i 50% ve\xc4\x87eg doleta vi\xc5\xa1e od 727 zamjene te kao takav nije rado prihva\xc4\x87an. Naziv 757-200 sugerirao je kako Boeing planira izraditi manju -100 ina\xc4\x8dicu ali 757-200 koji je u\xc5\xa1ao u proizvodnju bio je preglomazan za manji model, ostavljaju\xc4\x87i tako veliku prazninu izme\xc4\x91u 757-200 i 737-300. Boeing je uskoro ponudio 737-400 kao privremeno rje\xc5\xa1enje ali je ra\xc4\x8dunicu dosta "pokvario" izlazak Airbusa A320 koji je imao ve\xc4\x87i dolet. Neke aviokompanije, kao \xc5\xa1to su United i Northwest po\xc4\x8dele su razmatrati kupnju A320 kao 727 zamjenu. Ovu prazninu Boeing je uspio popuniti s izlaskom Boeinga 737-800 ina\xc4\x8dicom koja je sli\xc4\x8dna po veli\xc4\x8dini i doletu 727-200._NEWLINE_Iako je program dao velik financijski uspjeh, prodaja je tijekom kasnih 1990.-ih pala \xc5\xa1to je postepeno ugasilo proizvodnu liniju. Zadnji 1.050. 757 namijenjen Shanghai Airlinesu iz tvornice u Rentonu iza\xc5\xa1ao je 28. listopada 2004. i bio predan kupcu u travnju 2005., nakon nekoliko mjeseci skladi\xc5\xa1tenja. U kratkom roku, 757-200 je naslijedio 737-900ER. U Boeingu vjeruju da \xc4\x87e 737-900ER biti pogodna 757-200 zamjena za ve\xc4\x87inu putni\xc4\x8dkih programa, iako ovaj avion ima lo\xc5\xa1ije osobine u podru\xc4\x8djima velike temperature i ve\xc4\x87e nadmorske visine. Za nasljednika 757-300 ra\xc4\x8duna se na \xc5\xa1irokotrupni Boeing 787. Airbus jo\xc5\xa1 nije najavio budu\xc4\x87e modele u ovoj kategoriji i trenutno se nudi samo A321.\n_START_SECTION_\n757-200\n_START_PARAGRAPH_\n757-200 je zavr\xc5\xa1ni model projekta 757 za prodaju. Presjek trupa dijeli s onim na 727 i 737. a glavna uloga mu je bila zamjena za ve\xc4\x87 zastarjeli 727. Iako se isprva planirao ne\xc5\xa1to kra\xc4\x87i trup u kona\xc4\x8dnici je on prema\xc5\xa1io du\xc5\xbeinu i 737 i 727. Ova ina\xc4\x8dica mo\xc5\xbee prevesti 228 putnika u jednoj klasi. Sa zbijenijim rasporedom sjedi\xc5\xa1ta broj putnika se penje na 234 \xc5\xa1to je i FAA (eng.: Federal Aviation Administration) ograni\xc4\x8denje za zrakoplov zbog njegovog broja izlaza u slu\xc4\x8daju opasnosti._NEWLINE_757-200 je dostupan s dva razli\xc4\x8dita razmje\xc5\xa1taja vrata. U jednoj konfiguraciji koriste se tri standardna vrata po strani i jedna dodatna, manja vrata za slu\xc4\x8daj opasnosti iznad zadnjeg dijela svakog krila. Svih osam vrata opremljena su s toboganima za evakuaciju. U drugoj konfiguraciji uz tri standardna vrata po strani (dva prema prednjem dijelu i jedna iza krila), iznad krila na svakoj strani trupa se nalaze dvoja manja izlaza u slu\xc4\x8daju opasnosti. 757-200 predstavio je unutra\xc5\xa1njost kabine koja je postala standard na svim uskotrupnim zrakoplova Boeinga (uklju\xc4\x8duju\xc4\x87i klasi\xc4\x8dni Boeing 737) sve do ponovnog redizajna koji je uveden na 737 Sljede\xc4\x87e generacije, koji uvodi novi stil lansiran s Boeingom 777.\n_START_SECTION_\n757-200PF i 757-200SF teretna ina\xc4\x8dica\n_START_PARAGRAPH_\nOva ina\xc4\x8dica pokrenuta 1985. s prvom isporukom UPSu 1987.. Osnovna Maksimalna te\xc5\xbeina uzlijetanja (MTOW) 757PF je 113.400 kg, uz opciju od 115.600 kg. Ostali kupci 757-200PF su Etiopian Airlines i Challenge Air Cargo._NEWLINE_757PF nema putni\xc4\x8dkih prozora i vrata te unutar kabine nema nikakvih sadr\xc5\xbeaja. Na prednjem lijevom dijelu trupa ugra\xc4\x91ena su velika glavna teretna vrata a posada u zrakoplov ulazi kroz manji pomo\xc4\x87ni ulaz koji se nalazi odmah iza pilotske kabine, tako\xc4\x91er s lijeve strane trupa. Unutra\xc5\xa1njost glavnog teretnog prostora ima glatke obloge od staklene vune a teretni prostor je od dijela gdje je pilotska kabina odvojen nepokretnom krutom pregradom._NEWLINE_U teretni prostor glavne palube 757PF stane do 15 LD-7 paleta ili L-D8 kontejnera \xc5\xa1to ukupno iznosi 187 m\xc2\xb3. U donji teretni prostor aviona stane jo\xc5\xa1 dodatnih 51,8 m\xc2\xb3 tereta. Ukupna te\xc5\xbeina tereta uklju\xc4\x8duju\xc4\x87i i te\xc5\xbeinu kontejnera i paleta iznosi 39.780 kg. S maksimalno natovaren avion ima dolet od oko 5.371 km._NEWLINE_Mnogi putni\xc4\x8dki 757-200 su pretvoreni u 757-200SF (Special Freighters) a koristi ih uglavnom DHL. Modifikacija ovih aviona uklju\xc4\x8duje i ugradnju teretnih vrata na prednjoj lijevoj strani trupa (identi\xc4\x8dnih onima na 757-200PF), te uklanjanjem svih sadr\xc5\xbeaja vezanih za putni\xc4\x8dki prijevoz.\n_START_SECTION_\n757-200M\n_START_PARAGRAPH_\n757-200M je projektiran za Royal Nepal Airlines. To je ina\xc4\x8dica na kojoj se putni\xc4\x8dka sjedi\xc5\xa1ta mogu vrlo brzo izvaditi te se taj prostor koristi kao teretni i obrnuto. Nepalu tako\xc4\x91er treba zrakoplov sposoban za opslu\xc5\xbeivanje na vi\xc5\xa1im nadmorskim visinama. Izra\xc4\x91en je i 1988. godine isporu\xc4\x8den samo jedan avion koji jo\xc5\xa1 uvijek leti pod registracijom 9N-ACB._NEWLINE_Predlo\xc5\xbeene su i druge ina\xc4\x8dice kao 757-200ER, ali nikada nisu pokrenute. Ponu\xc4\x91ena su i pobolj\xc5\xa1anja u vidu naknadne ugradnje zaobljenih vrhova krila (eng.: Winglet) \xc5\xa1to avionima donosi znatno bolje osobine (ve\xc4\x87i dolet ili mogu\xc4\x87nost no\xc5\xa1enja ve\xc4\x87e koli\xc4\x8dine korisnog tereta). Ovako opremljeni 757-200 ponekad se nazivaju 757-200ER. Svi 757-200 u redovitom transatlantskom prometu su opremljeni s "wingletima"._NEWLINE_Ukupno je izra\xc4\x91eno 914 757-200, 80 757-200PF i 1 757-200M. S listopadom 2008. ukupno 945 zrakoplova Boeing 757-200 su letjeli za Delta Air Lines (135), American Airlines (126), United Airlines (97), UPS Airlines (75), Northwest Airlines (55), US Airways (43), Continental Airlines (41), China Southern Airlines (22), DHL (21), FedEx Express (16), Thomas Cook Airlines (16) i manji broj za druge aviokompanije.\n_START_SECTION_\n757-300\n_START_PARAGRAPH_\n757-300 je ina\xc4\x8dica 7,1 m produ\xc5\xbeena u trupu u odnosu na -200. Prvi let aviona bio je u kolovozu 1998. Ovisno o razmaku sjedi\xc5\xa1ta mo\xc5\xbee prevesti do 289 putnika u jedno klasi. Kapacitet goriva se nije mijenjao jer bi to zahtijevalo i ve\xc4\x87i razmak podvozja. Ista koli\xc4\x8dina goriva kao na -200 seriji utjecala je na smanjenje doleta na 6.287 km. Naru\xc4\x8dena su iisporu\xc4\x8dena 55 aviona ove serije. Model ima 8 standardnih vrata i po dvoja na svakoj strani iznad krila za izlaz u slu\xc4\x8daju opasnosti. Avion se radi svoje u\xc4\x8dinkovitosti iskazao kod \xc4\x8darter aviokompanija._NEWLINE_757-300 se mogao kupiti s Rolls Royce RB-211-535E4-B turbofen motorima od 191,7 kN ili Pratt & Whitney PW-2043 turbofen motorima od 195,1 kN. Na kraju je samo Northwest Airlines naru\xc4\x8dio 757-300 sa Pratt & Whitney motorima \xc5\xa1to ih \xc4\x8dini jedinstvenima u serijama._NEWLINE_S listopadom 2008. leti 55 Boeinga 757-300: Continental Airlines (17), Northwest Airlines (16), Condor Airlines (13), Arkia Israel Airlines (2), Thomas Cook Airlines (2) i Icelandair (1).\n_START_SECTION_\nVladi, vojni i privatni modeli\n_START_PARAGRAPH_\n757 se je tako\xc4\x91er na\xc5\xa1la u dr\xc5\xbeavnim i privatnim ulogama. Ratno zrakoplovstvo SAD-a ima \xc4\x8detiri opremljena 757-200 za prijevoz VIP du\xc5\xbenosnika (C-32A) obojenih u standardnu svjetloplavo-bijelu shemu. Zrakoplovi se \xc4\x8desto koriste za prijevoz podpredsjednika SAD-a pod nazivom "Air Force Two". Ratno zrakoplovstvo SAD-a tako\xc4\x91er posjeduje dva zrakoplova 757-200 (C-32B) za kori\xc5\xa1tenje od strane ameri\xc4\x8dkog State Departmenta. Ovi zrakoplovi su oslikane jednobojno bijelo s tek malom ameri\xc4\x8dkom zastavom i serijskim brojem na trup aviona._NEWLINE_Ratno zrakoplovstvo Novog Zelanda ima dva 757 koji se koriste za prijevoz vojske i kao VIP. Jedan 757 leti kao predsjedni\xc4\x8dki zrakoplov u Argentini pod vojnom oznakom "Tango 01". 757 leti i kao predsjedni\xc4\x8dki i VIP zrakoplov u Meksiku a kraljevska obitelj Saudijske Arabije 757 koristi kao lete\xc4\x87u bolnicu.'